정조 5년 · 목
予曰。明日應講翰林出去。以兼春秋入侍。趙鼎晦進伏。領議政徐命善曰。日間聖體若何。而膈滯之症。益復差勝乎。予曰。今則差復矣。命善曰。湯劑則連爲進御乎。予曰。連日進服矣。予曰。今日政是天朗氣淸矣。命善曰。果然矣。予曰。早朝則日氣稍冷。以其麥秋而然乎。命善曰。日候如此。故麥農以臻大登云矣。右議政李徽之曰。臣聞野外之言。則春秋兩麥。俱爲大稔云。言念民事。實爲多幸矣。予曰。全羅水使有誰可合人乎。吏曹判書洪樂性曰。姑未停當矣。予曰。姜五成。本以宣薦之人。居職殆過數十年。尙未得閫帥之任。可謂冤枉之甚矣。命善曰。論其凡節。地處頗好。才器亦奇。實合閫任久矣。徽之曰。渠以儒家之人。而不能見重於武家。故尙此捿遲也。予曰。年前吉州事。實連橫逆而見遞矣。且聞其家常患不贍云。今此下敎。非爲其肥已而然也。抑或有裕於家居樣故耳。命善曰。聖敎誠好矣。予曰。李東曄若陞兵使之秩。則從當爲亞將之任乎。命善曰然矣。予曰。喬桐府使。誰當爲之乎。樂性曰。只有李鼎炳吳載熙數箇人矣。予曰。李鼎炳之爲人甚善矣。徽之曰。以渠家言之。則必有異於他人矣。予曰。予欲以訓將更除本兵之任。以贖前日之疵。而實無掌訓局之人。故尙此未能矣。知事具善復曰。聖敎雖出恩念。而顧臣宿愆。尙切慚恧矣。予謂徽之曰。今兵判繼卿前事。迭遷東西兩銓。實用嘉歎。徽之曰。顧今臣家。門闌太侈。俯仰恩賜。實不勝惶懍矣。予曰。前兵曹判書。其可引義不出乎。命善曰。今番則似難行公矣。徽之曰。金熤之許遞。亦可謂經先矣。予曰。金熤許遞事。果何如。命善曰。此不過一時曲施之聖意。而此後則有難永副矣。予曰。其日上下。果爲撤宵而不寐矣。在上而必欲出肅。在下者不爲膺命。上下相持。事甚難處矣。然而旣引先訓。作爲處義。自上雖加敦迫。而若或終不出膺。則畢竟置處。極涉郞當。命善曰。其所處義。雖甚無怪。而若使因此而永免。則不但其人之可惜。在朝家亦甚可惜矣。徽之曰。若使此人。居在銓曹。則足爲激濁揚淸。而捨此則如此人物難得矣。予曰。觀其爲人。殆同儒者貌樣。若使出而當政。或有岨峿生疏之事。則殊非全其美惜其人之意也。命善曰。雖使當政。必善爲之。決非以私行政之人矣。今若以此永謝銓地。則極爲可惜矣。予曰。此後其子自入銓地。今於其父。俾遂其願。不害爲朝家禮使之道矣。徽之曰。其子又引私義。則是亦難矣。予曰。是則何可因此而更爲引義乎。命善曰。生訓先訓。亦有異焉。其子不可以是爲引義矣。予曰。其時事面。漸至難處。而終若不出。則實無區處之道矣。翌朝一出。可謂克全私義。又伸公體。是豈不大幸乎。命善曰。聖敎誠至當矣。予曰。徐有隣之引嫌不出。極涉過當矣。命善曰。非但此人。至於兵判之違牌。亦甚太過矣。予曰。兵判之如是不出。又何事也。徽之曰。渠之引嫌。卽以連當三政。極涉過分。故如是違召矣。予曰。何足以此而遽作引義之端乎。卽爲行公事。自政院申飭。予曰。訓將曾當兵判。爲幾月乎。善復曰。只當三箇月矣。予曰。訓將與兵判爲同庚乎。善復曰然矣。予曰。吏判則行步凡節。果能善爲。而卿則何如是衰頹之甚也。善復曰。年滿之中。賤疾層加。其爲衰敗。日益甚矣。樂性曰。臣亦强作從仕。而精神筋力。實無可言矣。予曰。領府事近益衰頹。予切爲悶矣。命善曰。非但年滿七耋。加以疾恙。故日益摧頹矣。徽之曰。近聞耳聾漸痼云。是亦可悶矣。予曰。好得休息。予用嘉歎。命善曰。此是聖恩攸賜。臣等實不勝欽頌矣。予曰。鄭判府事。何當造朝乎。徽之曰。禫制祭在於是月。故姑未出仕矣。予曰。古則有禫月行公者矣。命善曰。果有一人行之者。而遽遭臺彈矣。予曰。鶴城君年至九耋。善爲行步。輒見其人。不勝興愴矣。命善曰。聖孝惟䔍。宣此下敎。臣等亦不勝感矣。予曰。吏判如無可奏之事。先退開政。若有當出之窠。則不待傳旨下者。卽爲差擬也。予曰。備堂牌去來催促。若已入來。直爲入侍事分付。善復曰。曾以軍器修補事。兼料米。果爲劃得於戶曹。而以日前熖哨庫失火之後。其所劃得之物。將用庫舍改輯之役。今此軍器物力。更爲請得然後。可以造成矣。予曰。熖哨庫何爲以見災乎。善復曰。火出石灰之中。而若不趁卽救滅。則城中將見遍被其災矣。幸禁將居近故。卽來救滅矣。予曰。卿以何術救滅乎。訓鍊都正李敬懋曰。塞其川渠。汲水以滅矣。予曰。戶判有何道理乎。戶曹判書鄭尙淳曰。訓局兼料米。例以關西小米。量宜劃給似好矣。予曰。庚辰年曾有作錢之事乎。命善曰。此是年年生耗之米。果有作錢之事。依舊例移劃此米。似便矣。善復曰。計其物力。則以一年條有難繼。當劃得三年條然後。可以修補矣。予曰。三年條當爲幾石乎。尙淳曰。數至五千餘石。而此數實難劃給矣。予曰。今此都監。極甚凋殘。全不成樣。雖或優給。抑亦無妨矣。命善曰。聖敎誠然。限以五千石除給。亦甚爲宜矣。善復曰。今此經費中。實無取用之物。故如是仰奏矣。命善曰。定其數爻然後。可以定奪矣。善復曰。若非五千石。則實難當用矣。尙淳曰。計其五千石。則劃爲三年條矣。善復曰。訓局兼料事。與戶判相議。則折半先爲還送云。而日前又有失火之事。改修之察。所入物力甚多。目下經費苟艱。不敢別爲仰請。而兼料米盡爲推來。則一年條移用於庫舍改建軍器修補之役。下詢大臣處之。予曰。戶判亦陳所見。尙淳曰。訓局軍兵兼料米。自是應爲上下者。不可一尙靳持。而第庚辰作米停罷之後。本曹事勢。雖一年條。猶難自京區劃。況三年當送之數。至爲五千二百餘石之多。曹中所儲。萬無推移之道。臣意則關西稅收米。旣是本曹穀物。而曾前亦有以兼料米二千石。逐年劃送訓局之事。今亦於此米中。限一千七百四十石。姑先許劃。使之一體作錢取用。自明年定式似好矣。予曰。內庫軍器。尙未修造。此亦可悶矣。見今卿病益差。從近董役也。善復曰。此件物力。亦甚艱乏。有難一時造成矣。命善曰。在前如此之時。關西小米及甲冑價米。有移劃之事。今亦依舊例劃給似宜矣。善復曰。頃因下敎。內庫所傷軍器。或折半或三分一新造事。物力磨鍊。則將爲一萬七千兩之多。所入下詢大臣。爲先限萬餘兩。以甲冑價米關西小米。從便區劃。予詢大臣。命善曰。臣與訓將。量其分數。則必得關西小米三千石及甲冑十部價米然後。庶可以分排入用。依此數先爲劃給。似好矣。予曰依爲之。予曰。凡於造弓。何必以黑角爲哉。若以灰交子弓造成。則可謂價廉而用便。未知何如。善復曰。臣果聞之。彼國之人。皆以壞櫰木造弓。而力甚堅勁。射亦便利云。我國亦以壞櫰木造成。則似便矣。予曰。造弓時。必以榦事人看役而後。若有頉。則自當其罪。果有善造。必賞其勞。卿以此意。另加指揮也。命善曰。看役人必以勤實者擇定合爲宜矣。予曰。非但此也。或有差備中出入之事。必爲差擇也。善復曰。別擇富實之人。則似無犯科之事矣。善復曰。本寺方有鳥銃萬餘柄。移送江華。則似甚合宜。惟在自上處分矣。予曰。江都亦有失火之慮。不必移送矣。善復曰。且有倭劍七柄。而皆以鈍金用餙。故今玆藏置矣。予曰。此劍從何處得來乎。善復曰。似是壬辰後所得之物矣。予曰。倭劍近無所儲。何以則有求買之道乎。善復曰。若以私貿。則可得爲五十柄矣。予曰。善爲經犯也。善復曰。第當貿取矣。予曰。甲冑亦當造成。向者火燼中。鱗鐵可以仍用乎。民始曰。可以取用云矣。善復曰。若造甲冑。則內拊之帛。以泉流庫所儲帛。取用似好矣。命善曰。此年久腐傷之物。而似難入用矣。善復曰。擇取其中。則豈無用合之帛乎。尙淳曰。此是譯官輩。以債代納之物。而取其未傷者。以爲試用。則亦或無妨矣。命善曰。箭羽近甚難得。取用北關似好矣。予曰。若取鵰羽。則有關民弊。亦爲軫念處矣。善復曰。略取以用。則實無爲害矣。予曰。卿其商量爲之。尙淳曰。關西所儲木。年久朽傷。全無可用。趁此時。減價出賣。似好矣。命善曰。厥木雖致腐傷。仍爲儲置。則或有可用處。不賣爲宜矣。徽之曰。旣至腐傷。則置之無益。雖減價賣之。如得數萬金。則國之所得亦不些。趁今出賣宜矣。予曰。惠堂所見何如。惠堂鄭民始曰。放賣之價。旣不至數萬金。則全數出賣。實非得計矣。善復曰。各軍門若有如此腐傷之木。則盡爲出賣。今此發賣無妨矣。民始曰。若其出賣之後。綿農失業。則救無善策。臣謂賣之不便矣。命善曰。禮判言宜矣。徽之曰。揆以事面。則掌賣之監司。必爲嫌避矣。予曰。重建都監用餘木。何以爲之乎。善復曰。已爲區處矣。予曰。皮物卽是軍門陰雨之備。而一自經火之後。全無所存。雖或有若干所儲之件。年久蠹生。便作無用之物。是實可悶矣。今若擇其可用者。則僅至十餘張云。卿其廣搜。限以百數。從速備充也。民始曰。見今求聚。僅至數十張。從當次次貿取矣。予曰。今此筒箇。略或有所儲之件。而每有賜給之典。故輒致難繼之境。自軍門。限數年進上條。先爲取用善復曰。此則各軍門有難預納矣。命善曰。各軍門例納筒箇。爲幾件乎。善復曰。一年所納。只爲五件。而式年則加三部矣。予曰。如難此數。則折半以納也。尙淳曰。蠶壇碑。今當改立。而前面則 先朝御筆也。陰刻則麟漢所書也。聞其本石。極甚堅厚云。琢磨後面。以爲改刻。似甚便宜。且正書人稟定然後。可以始後矣。予曰。姑待後日更稟也。予命臺諫進前。掌令任濟遠進伏。予曰。禮判明日入來內閣也。予曰。金文淳出牌乎。承旨李享[亨:I-PERSON]逵曰。以其未交龜之前。姑未出牌矣。